## Odluka Ustavnog suda Republike Hrvatske broj:U-IIIA-4835/2005 od 30. svibnja 2007.

### NN 69/2007 (4.7.2007.), Odluka Ustavnog suda Republike Hrvatske broj:U-IIIA-4835/2005 od 30. svibnja 2007.

# USTAVNI SUD REPUBLIKE HRVATSKE

**2162**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju su podnijele D. C., Z. C., M. Š., G.
C., M. C. i A. F., sve iz I., koje zastupa A. N., odvjetnik u M., na sjednici
održanoj 30. svibnja 2007. godine, jednoglasno je donio

## ODLUKU

I. Ustavna tužba se odbija.
II. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) podnositeljice su 9. prosinca 2005. godine podnijele
ustavnu tužbu radi duljine ovršnog postupka koji se vodi pred Općinskim sudom u
Makarskoj pod brojem: Ovr-18/03.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom podnositeljica,
primjenom članka 63. Ustavnog zakona, a uvidom u spis Općinskog suda u Makarskoj
pod brojem: Ovr-18/03, utvrdio sljedeće činjenice koje su pravno relevantne za
odlučivanje o povredi ustavnog prava podnositeljica zajamčenog odredbom članka
29. stavka 1. Ustava:
– podnositeljice su 18. veljače 2003. godine podnijeli prijedlog za ovrhu radi
predaje u vlasništvo i u posjed dijela nekretnine opisane u presudi Općinskog
suda u Makarskoj broj: P-549/94 od 18. ožujka 1999. godine, protiv ovršenika B.
A. iz I.;
– dana 11. ožujka 2003. godine sud je donio rješenje o ovrsi;
– ovršenik je 24. listopada 2003. godine podnio žalbu protiv rješenja o ovrsi;
– podneskom od 6. studenoga 2003. godine podnositeljice su se očitovale na
podnesak ovršenika od 24. listopada 2003. godine te su predložile donošenje
zaključka i određivanje ročišta za provedbu ovrhe;
– dana 10. ožujka 2004. godine Općinski sud u Makarskoj proslijedio je
cjelokupni spis Županijskom sudu u Splitu radi postupanja po žalbi;
– dopisom od 9. studenoga 2004. godine Županijski sud u Splitu izvijestio je
Općinski sud u Makarskoj kako spisu ne prileži presuda Općinskog suda u
Makarskoj broj: P-549/94 od 18.ožujka 1999. godine;
– dana 22. studenoga 2004. godine Općinski sud u Makarskoj dostavio je zatraženi
primjerak pravomoćne presude;
– dana 15. prosinca 2004. godine Županijski sud u Splitu donio je povodom žalbe
rješenje broj: Gž-1752/04;
– dana 5. travnja 2005. godine Općinski sud u Makarskoj zaprimio je
drugostupanjsko rješenje;
– podneskom od 11. travnja 2005. godine podnositeljice su zatražile donošenje
zaključka o ovrsi i njezino provođenje;
– dana 20. travnja 2006. godine donijet je zaključak o provođenju ovrhe;
– dana 19. svibnja 2006. godine ovrha je provedena.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.

*Ustavna tužba nije osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA OVRŠNOG POSTUPKA

Dana 18. veljače 2003. godine pokrenut je ovršni postupak pred Općinskim sudom u
Makarskoj.
Ustavna tužba podnijeta je 7. prosinca 2005. godine, a do tog dana postupak
ovrhe nije dovršen, pa Ustavni sud utvrđuje da je do dana podnošenja ustavne
tužbe ovršni postupak trajao dvije (2) godine, devet (9) mjeseci i sedamnaest
(17) dana, a ukupno tri (3) godine, tri (3) mjeseca i jedan (1) dan.

4.2. POSTUPANJE NADLEŽNOG SUDA

U pravno relevantnom razdoblju ovršni postupak vodio se pred prvostupanjskim i
žalbeni sudom. Od radnji koje se relevantne za odlučivanje o pravima i obvezama
podnositeljica, sud prvog stupnja donio je rješenje o ovrsi, a Županijski sud u
Splitu rješenjem je odlučio o žalbi ovršenika.

4.3. PONAŠANJE PODNOSITELJICA USTAVNE TUŽBE
(OVRHOVODITELJICA U OVRŠNOM POSTUPKU)

Podnositeljice ustavne tužbe, kao ovrhovoditeljice u ovršnom postupku, nisu
doprinijele duljini postupka.

4.4. SLOŽENOST OVRŠNOG PREDMETA

Prosuđujući složenost konkretnog ovršnog predmeta u svjetlu općih pravnih
obilježja ovršnog postupka u Republici Hrvatskoj, Ustavni sud utvrđuje da se u
konkretnom slučaju ne radi o složenoj ovršnoj stvari.

OCJENA USTAVNOG SUDA

5. Ustavni sud utvrđuje da se ovršni postupak, u pravno relevantnom razdoblju,
vodio dvije (2) godine, devet (9) mjeseci i sedamnaest (17) dana, a ukupno tri
(3) godine, tri (3) mjeseca i jedan (1) dan.
Slijedom navedenog, a imajući u vidu ukupno trajanje postupka, Ustavni sud
utvrđuje da podnositeljicama nije povrijeđeno ustavno pravo da zakonom
ustanovljeni neovisni i nepristrani sud u razumnom roku odluči o njihovim
pravima i obvezama, koje je zajamčeno člankom 29. stavkom 1. Ustava Republike
Hrvatske.
Stoga je, u smislu odredaba članaka 73. i 75. Ustavnog zakona, donijeta odluka
kao u izreci.
7. Odluka o objavi (točka II. izreke) temelji se na odredbama članka 29.
Ustavnog zakona.

Broj: U-IIIA-4835/2005
Zagreb, 30. svibnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 69/2007-2162
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)